এদের মিলিতাও

এদের গাব্রিয়েল মিলিতাও (, ; জন্ম: ১৮ জানুয়ারি ১৯৯৮; এদের মিলিতাও নামে সুপরিচিত) হলেন একজন ব্রাজিলীয় পেশাদার ফুটবল খেলোয়াড়। তিনি বর্তমানে স্পেনের পেশাদার ফুটবল লিগের শীর্ষ স্তর লা লিগার ক্লাব রিয়াল মাদ্রিদ এবং ব্রাজিল জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় এবং রক্ষণাত্মক মধ্যমাঠের খেলোয়াড় হিসেবে খেলে থাকেন।

২০১০–১১ মৌসুমে, মাত্র ১৩ বছর বয়সে, ব্রাজিলীয় ফুটবল ক্লাব সাও পাওলোর যুব পর্যায়ের হয়ে খেলার মাধ্যমে মিলিতাও ফুটবল জগতে প্রবেশ করেছেন এবং এই দলের হয়ে খেলার মাধ্যমেই তিনি ফুটবল খেলায় বিকশিত হয়েছেন। ২০১৭ সালে, সাও পাওলোর মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ২ মৌসুম অতিবাহিত করেছেন; সাও পাওলোর হয়ে তিনি ৩৫ ম্যাচে ৩টি গোল করেছেন। অতঃপর ২০১৮–১৯ মৌসুমে তিনি প্রায় ৭ মিলিয়ন ইউরোর বিনিময়ে পর্তুগিজ ক্লাব পোর্তুয় যোগদান করেছেন। ২০১৯–২০ মৌসুমে, তিনি প্রায় ৫০ মিলিয়ন ইউরোর বিনিময়ে পোর্তু হতে স্পেনীয় ক্লাব রিয়াল মাদ্রিদে যোগদান করেছেন।

২০১৫ সালে, মিলিতাও ব্রাজিল অনূর্ধ্ব-১৭ দলের হয়ে ব্রাজিলের বয়সভিত্তিক পর্যায়ে অভিষেক করেছিলেন। তিনি ২০১৮ সালে ব্রাজিলের হয়ে আন্তর্জাতিক পর্যায়ে অভিষেক করেছেন; ব্রাজিলের জার্সি গায়ে তিনি এপর্যন্ত ২২ ম্যাচে ১টি গোল করেছেন। তিনি ব্রাজিলের হয়ে এপর্যন্ত ২টি কোপা আমেরিকায় (২০১৯ এবং ২০২১) অংশগ্রহণ করেছেন, যার মধ্যে ২০১৯ সালে তিতের অধীনে কোপা আমেরিকার শিরোপা জয়লাভ করেছেন।

ব্যক্তিগতভাবে, মিলিতাও বেশ কিছু পুরস্কার জয়লাভ করেছেন, যার মধ্যে ২০১৮–১৯ প্রিমেইরা লিগার বর্ষসেরা দলে অন্তর্ভুক্তি অন্যতম। দলগতভাবে, মিলিতাও এপর্যন্ত ৪টি শিরোপা জয়লাভ করেছেন, যার মধ্যে ২টি রিয়াল মাদ্রিদের হয়ে এবং ২টি ব্রাজিলের হয়ে জয়লাভ করেছেন।

প্রারম্ভিক জীবন 
এদের গাব্রিয়েল মিলিতাও ১৯৯৮ সালের ১৮ই জানুয়ারি তারিখে ব্রাজিলের সাও পাওলোর সের্তাওজিনিয়োয় জন্মগ্রহণ করেছেন এবং সেখানেই তার শৈশব অতিবাহিত করেছেন।

ক্লাব ফুটবল

সাও পাওলো 
মিলিতাও ২০১০ সালে ব্রাজিলীয় ফুটবল ক্লাব সাও পাওলোর যুব দলের হয়ে খেলা শুরু করেছিলেন। ২০১৬ সালে ব্রাজিলীয় ফুটবল প্রতিযোগিতা কোপা পাউলিস্তার আসরের জন্য গঠিত দলে স্থান পাওয়ার মাধ্যমে তিনি প্রথমবারের মতো ক্লাবটির প্রথম সারির দলে ডাক পেয়েছিলেন। ২০১৬ সালের ২রা জুলাই তারিখে ইতুয়ানোর বিরুদ্ধে ম্যাচে তিনি সাও পাওলোর হয়ে অভিষেক করেছিলেন; উক্ত ম্যাচের সাও পাওলো ২–১ গোলের ব্যবধানে পরাজিত হয়েছিল। উক্ত প্রতিযোগিতায় তিনি ১১ ম্যাচে ২টি গোল করেছিলেন, যার প্রথমটি ছিল ১৮ই সেপ্টেম্বর তারিখে নিজেদের মাঠে আয়োজিত ম্যাচে জুভেন্তুসের বিরুদ্ধে, উক্ত ম্যাচটি তার দল ৪–০ গোলের ব্যবধানে জয়লাভ করেছিল।

২০১৭ সালের ১৪ই মে তারিখে মিলিতাও কাম্পেওনাতো ব্রাজিলেইরো সেরিয়ে আ-এর উদ্বোধনী ম্যাচে ক্রুজেইরোর বিরুদ্ধে তার প্রথম পেশাদার ম্যাচে অংশগ্রহণ করেছিলেন, ক্রুজেইরোর মাঠে অনুষ্ঠিত উক্ত ম্যাচটি তার দল ১–০ গোলের ব্যবধানে পরাজিত হয়েছিল।

পোর্তু 
২০১৮ সালের ৭ই আগস্ট তারিখে মিলিতাও পর্তুগিজ ঘরোয়া লিগের ক্লাব এবং তৎকালীন চ্যাম্পিয়ন পোর্তুর সাথে পাঁচ বছরের জন্য একটি চুক্তি স্বাক্ষর করেছিলেন। একই বছরের ২রা সেপ্টেম্বর তারিখে তিনি প্রিমেইরা লিগায় অভিষেক করেছিলেন, মোরেইরেন্সের বিরুদ্ধে অনুষ্ঠিত উক্ত ম্যাচে তার দল ৩–০ গোলের ব্যবধানে জয়লাভ করেছিল; যেখানে তিনি তার দলের অধিনায়ক এক্তোর এরেরার প্রথম গোলে অ্যাসিস্ট করেছিলেন।

রিয়াল মাদ্রিদ 
২০১৯ সালের ১৪ই মার্চ তারিখে তিনি স্পেনীয় ফুটবল ক্লাব রিয়াল মাদ্রিদের সাথে ৫ বছরের একটি চুক্তি স্বাক্ষর করেছেন।

আন্তর্জাতিক ফুটবল 
মিলিতাও ব্রাজিল অনূর্ধ্ব-১৭ দলের হয়ে খেলার মাধ্যমে ব্রাজিলের প্রতিনিধিত্ব করেছেন। ২০১৫ সালের ৬ই সেপ্টেম্বর তারিখে তিনি দক্ষিণ কোরিয়া অনূর্ধ্ব-১৭ দলের বিরুদ্ধে ম্যাচে ব্রাজিল অনূর্ধ্ব-১৭ দলের হয়ে আন্তর্জাতিক পর্যায়ে অভিষেক করেছেন। ব্রাজিল অনূর্ধ্ব-১৭ দলের হয়ে তিনি ২০১৫ ফিফা অনূর্ধ্ব-১৭ বিশ্বকাপে অংশগ্রহণ করেছেন, তবে তার দল উক্ত প্রতিযোগিতায় কোয়ার্টার-ফাইনাল পর্যন্ত অংশগ্রহণ করতে সক্ষম হয়েছিল; উক্ত প্রতিযোগিতায় তিনি ৫ ম্যাচে অংশগ্রহণ করেছিলেন। ব্রাজিলের অনূর্ধ্ব-১৭ দলের হয়ে তিনি সর্বমোট ৫ ম্যাচে অংশগ্রহণ করেছেন।

২০১৮ সালের ১২ই সেপ্টেম্বর তারিখে, মাত্র ২০ বছর ৭ মাস ২৫ দিন বয়সে, ডান পায়ে ফুটবল খেলায় পারদর্শী মিলিতাও এল সালভাদোরের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে ব্রাজিলের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন, ম্যাচটি ব্রাজিল ৫–০ গোলের ব্যবধানে জয়লাভ করেছিল। ব্রাজিলের হয়ে অভিষেকের বছরে মিলিতাও মাত্র ১ ম্যাচে অংশগ্রহণ করেছেন। জাতীয় দলের হয়ে অভিষেকের ২ বছর ৯ মাস ১৫ দিন পর, ব্রাজিলের জার্সি গায়ে প্রথম গোলটি করেন; ২০২১ সালের ২৭শে জুন তারিখে, ইকুয়েডরের বিরুদ্ধে ম্যাচের প্রথম গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেছেন।

পরিসংখ্যান

আন্তর্জাতিক

আন্তর্জাতিক গোল

তথ্যসূত্র

বহিঃসংযোগ 

 
 
 
 
 
 
 
 

১৯৯৮-এ জন্ম
জীবিত ব্যক্তি
সের্তাওজিনিয়োর ব্যক্তি
সাও পাওলোর (রাজ্য) ব্যক্তি
ব্রাজিলীয় ফুটবলার
ফুটবল রক্ষণভাগের খেলোয়াড়
সাও পাওলো ফুটবল ক্লাবের খেলোয়াড়
ফুটবল ক্লাব পোর্তুর খেলোয়াড়
রিয়াল মাদ্রিদ ফুটবল ক্লাবের খেলোয়াড়
কাম্পেওনাতো ব্রাজিলেইরো সেরিয়ে আ-এর খেলোয়াড়
প্রিমেইরা লিগার খেলোয়াড়
লা লিগার খেলোয়াড়
উয়েফা চ্যাম্পিয়নস লিগ বিজয়ী খেলোয়াড়
ব্রাজিলের আন্তর্জাতিক যুব ফুটবলার
ব্রাজিলের অনূর্ধ্ব-১৭ আন্তর্জাতিক ফুটবলার
ব্রাজিলের আন্তর্জাতিক ফুটবলার
২০১৯ কোপা আমেরিকার খেলোয়াড়
২০২১ কোপা আমেরিকার খেলোয়াড়
কোপা আমেরিকা বিজয়ী খেলোয়াড়
ব্রাজিলীয় প্রবাসী ফুটবলার
পর্তুগালে ব্রাজিলীয় প্রবাসী ক্রীড়াবিদ
পর্তুগালে প্রবাসী ফুটবলার
স্পেনে ব্রাজিলীয় প্রবাসী ক্রীড়াবিদ
স্পেনে প্রবাসী ফুটবলার
২০২২ ফিফা বিশ্বকাপের খেলোয়াড়
২০২৪ কোপা আমেরিকার খেলোয়াড়
ব্রাজিলীয় পুরুষ ফুটবলার
পুরুষ ফুটবল রক্ষণভাগের খেলোয়াড়